Înaintea amicalului România - Irlanda de Nord 1-1, de pe Arena Națională, Ionel Ganea a fost protagonistul unor momente incredibile. El a fost scos de polițiști din mașina personală, sub privirile soției și a copiilor speriați, și băgat în autospecială cu ajutorul jandarmilor.
Reprezentanții celor de la Brigada Rutieră au confirmat incidentul de la Arena Națională și au explicat de ce fostul atacant al echipei naționale a fost "săltat", dus la secție și amendat. Conform acestora, Ionel Ganea nu a oprit la semnele polițiștilor și și-a continuat drumul, chiar și după e a fostt somat să oprească prin stația de amplificare.
"La data de 22 martie a.c., în jurul orei 21:00, poliţişti din cadrul Brigăzii Rutiere aflaţi în proximitatea stadionului Naţional Arena pentru asigurarea măsurilor de ordine şi siguranţă rutieră precum şi fluidizarea traficului rutier, au efectuat semnal regulamentar de oprire unui autovehicul la volanul căruia se afla un bărbat. Conducătorul autovehicului nu a respectat semnalele poliţistului rutier continuându-şi deplasarea.
Amendat cu 2.650 de lei
În acest context, iniţial, poliţiştii i-au solicitat prin intermediul staţiei de amplificare să oprească, iar ulterior, pentru că nu s-a conformat, au procedat la blocarea autovehicului, extragerea conducătorului şi conducerea acestuia la sediul Brigăzii Rutiere, pentru stabilirea situaţiei de fapt", se arată în comunicatul Brigăzii Rutiere.
Ionel Ganea a fost amendat cu 2.650 de lei, pentru nerespectarea semnalelor şi indicaţiilor poliţistului rutier și i s-a luat carnetul pentru 30 de zile. Fostul atacant al echipei naționale a rebvenit la meci după incident, pe Arena Națională, dar a plecat înainte de finalul meciului și nu a făcut vreo declarație.